कीर्तिपुर र रोयल विजयी
कीर्तिपुर नगरपालिकाले सोमबार टेन्डी शेर्पा स्मृति खुला पुरुष तथा महिला बास्केटबल प्रतियोगितामा विजयी सुरुआत गरेको छ ।
काठमाडौँ — कीर्तिपुर नगरपालिकाले सोमबार टेन्डी शेर्पा स्मृति खुला पुरुष तथा महिला बास्केटबल प्रतियोगितामा विजयी सुरुआत गरेको छ ।त्रिपुरेश्वरस्थित राखेप कभर्डहलमा भएको उद्घाटन खेलमा कीर्तिपुरले बीएमकेलाई ९५–६९ स्कोरले हरायो । कीर्तिपुरले चारै क्वाटरमा अग्रता लियो । कीर्तिपुरले २५–२१, २३–१८, २४–१६, २३–१४ को अग्रता बनाएर नतिजा निकाल्यो । टोलीको जितमा सोमन महर्जनले २४ स्कोर गरे । बीएमकेका मिलन मल्लले २९ स्कोर गरे पनि टोलीलाई पर्याप्त भएन ।पुरुषमै सुजन महर्जनको ३१ स्कोरमा ड्रिम टिमले शंकरदेव क्याम्पसलाई ८३–४८ ले हरायो । शंकरदेवका राजेश ठकुरीले १६ स्कोर गरेका थिए । पहिलो क्वाटरमा १५–१४ को साँघुरो अग्रता लिएको ड्रिम टिमले अन्तिमसम्म त्यसलाई जोगाइराख्यो । ड्रिम टिमले दोस्रोमा २३–१३, तेस्रोमा ३२–१२ र चौथो क्वाटरमा १३–९ को अग्रता बनाएको हो ।महिलातर्फ रोयल बास्केटबल एकेडेमीले ललितपुर हाइलाई ४८–३९ स्कोर हराएको छ । पहिलो क्वाटरमा १४–१० को अग्रता बनाएको रोयल दोस्रोमा ९–९ को बराबरीमा रोकियो । तेस्रो क्वाटरमा रोयल ८–१२ ले पछि परेपछि खेल ३१–३१ को बराबरीमा पुग्यो । चौथो तथा अन्तिम क्वाटर रोयलले १७–८ ले आफ्नो पक्षमा पार्दै जित सुनिश्चित गर्‍यो ।नेपाल बास्केटबल संघले पूर्वअध्यक्ष स्व. लामा टेन्डी शेर्पाको स्मृतिमा प्रतियोगिता आयोजना गरेको हो । प्रतियोगिताको लामाका पिता पासाङ शेर्पा र दाइ नवाङ निमा लामाले उद्घाटन गरेका थिए । फागुन १२ सम्म चल्ने प्रतियोगितामा पुरुषतर्फ १३ र महिलातर्फ ५ टिम सहभागी छन् ।